Banndiraaɓe tedduɓe, fewndo hannde, giɗo Fulfulde fow hino haani anndude wonde ɗemngal ngal naatiino e gannde kese ɗen, hingal jokki kadi naatugol e teknolooji keso on, hay si tawii non ɗuuɗaali ko waɗaa taho.
E ndee winndannde men ɗoo, men hollay on kuutorɗe (outils) firaaɗe e ɗemngal Fulfulde, ngam haali-pulaar jo kala heɓa ko wallitora.
E oo aduna mo gannde kese, alaa ko ɓuri fotude haa ɓura heɓugol teknolooji on e haala mun.
E hino ɗoo kuutorɗe firaaɗe ɗen e Fulfulde:
1- Duce Foundation Mozilla ɗen e Fulfulde:
Hannde si no woodi ko mawtoren e ɗemngal Fulfulde ka gannde kese, ko wano nduungu (foundation) Mozilla! Tawde non gila wangorde (navigateur/browser) Firefox nden firaa e Fulfulde, kañum Mozilla hino jokki (e ballal Ibraahima Saar) no ɗemngal ngal heɓira geɓal e dunce (services) maɓɓe ɗen fof.
Fewnde hannde, wano cinndel (mobile phone) ZTE OPEN naadii Pulaar ka njuɓɓude Firefox OS[1]. Ɗum Ko yuɓɓo huuɓnungo ndognoowu cinnde smartfon (nanndo mum ko Android walla IOS). Mo soodii ngel cinndel Firefox OS saatiingel yaltude ko neeɓaa, o taway ton ɗemngal Fulfulde.
- Firefox mo Android : Ɗum ko wangorde Firefox nden e Pulaar.
- Lowre Firefox OS nden e Pulaar: nde talifon/cinndel Firefox ngel tafaa lanni, lower/wonirde (site) hertinanano kañum talifon on fii humpitugol jamaa on no o fewndori, walla no heɓorta. Ɗemngal Fulfulde ngal heɓuno geɓal e ɗen lowe hertinanaaɗe Firefox OS ɗen[2].
Ɗee duce jantaaɗe dow ɗoo fow hino okki Pulaar geɓal e innde nduugu Mozilla.
2. Tappirde (clavier) Fulfulde e cinndel Android:
Kala jogiiɗo talifon Android, himo waawi aafde (installer) tapirde Pulaar nden ka cinndel makko, o waɗta winndirde Pulaar e talifon makko on. Ƴeewee ɗoo ndaaron.[3]
3- Google e Fulfulde : ko neeɓaali koo, google translation naaduno ɗemɗe Afrik jowi ka duncal mun, ɗen woni: Somaliya, Hawsa, Yoruba, ibgo, e Zulu. Gila ɗum waɗi, yarlitiiɓe men goo hino jokki fii Pulaar kadi heɓira geɓal ka Google Translation, ɓe firii ko ɗuuɗi e duncal ngal, hiɓe jokki haa jooni golle.
Ko wono non en anndintinay wonde Fulfulde hino tawaa e ɗemɗe seeɗaaje suɓaaɗe fireede e ɗemɗe gog=o (wano Engele) ka lowre Mokenon.[4]
4- Wikipedia e Fulfulde : Ɗum e wonde loowdi (contenu/content) Fulfulde ndin ka Wikipedia hino barkini hakkunde ɗemɗe Afrik ɗen !
5- Loowdi Pulaar ndin ka lowre amaGama.locamotion.org: Miɗo waawi wiide ko e ndee lowre woni ko loowdi Fulfulde ɓuri ɗuuɗude ! Asli mayre on ko e Engele, kala helmere jeyaande e gannde kese nde ɗaɓɓataa firo mun e Pulaar, lamdo ndee lowre AmaGama Locomotion, ma a heɓu firo mun ko laaɓi pos.
6- Eɓɓoore Pootle : Ɗum ko eɓɓoore nde Dwayne Bailey, fii firgol gannde kese ɗen e ɗemɗe winndere nden, eɓɓoore nden hino fira wano tafirɗe Free Minde, File Zila, WordPress e ko nanndi. Fulfulde firaama ɗon ko yahata 66 %, tawde ko Fulfulde woni yeeso ɗemɗe Afrik ɗen fof e ngal duncal !
7- Eɓɓoore Transifex : Ndee ɗoo kadi lowre hino kippi fii firtugol gannde kese e filmuuji ɗin ekn ka ɗemɗe winndere nden, ko e ndee lowre woni ko sakkere (fichier) VLC e Skype nden adaa fireede. Ko e dee lowre fahin woni ko mi jokki firugol Media Player Classic, mi firii ko ɓuri feccere nden.
8- Pulaar ka dunce « Boîte à innovations »: « Boîte à innovations » ko eɓɓoore nde Tony Simard, mo Kanadaa, nde sincaa e 2013 on e faandaare yottinirgol gannde kese ɗen e laawol ɗemɗe Afrik ɗen. Eɓoore nden hino mari dunce ɗuuɗe, wano: Ganndal hiisa (mathématique), informatik, e huutorɗe enternet, e ko nanndi.
Ɗum ɗoo fow ko e ɗemɗe Afrik jowi firaa, ɗen woni: Fon, baatonu, Yoruba, Julaa, Wolof, e Fulfulde[5].
9- Jaaɓnirɗe (applications) Pulaar: Yeru ko mi wiƴƴitii kon, mi hawraali e jaaɓnigal woo si waa Jaaɓirgal terminolooji Hausa-Fulflude-Kanuri. Tafiraangal fii firugol kelme Engele ɗen e ɗee ɗemɗe Afrik ɗon tati.
10-Geɓal Fulfulde ngal ka eɓɓoore “Tweet in your language”: Gila hitaande 2014, lowre Global Voices nden fampino duncal mawngal battane ñalaande mawningol ɗemɗe neeniije ɗen (Mother Language Day), mawninteengal hitaande kala e lewru Fabraa’iru ñannde 21 ngam neɗɗo kala winnda e ɗemngal mun, o anndina winndere nden fow ko haa honto winndugol ɗemngal mun ngal hitti..
wano ndee hitaande hikka (2015), ko Pulaar ɓurnoo heɓude Tweete fampaaɗe ! Naatee tun www.twitter.com winndon ka ɗaɓɓitirgel ɗum ɗoo #MotherLanguage maa #Fulfulde #Pulaar #Fulah, on taway ɗemngal ngal heɓii loowdi seeɗa ka dinngiral renndo Twitter!
[1] Humpitoree ɗoo fii cinndel ngel
fuv_Latn fuv_Latn fuv_Latn fuv_Latn fur_Latn fuv_Latn fuv_Latn fuv_Latn fuv_Latn fuv_Latn glg_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn